ToekomsVenster: Jesus kom weer(Foto: Aaron Burden/Unsplash) “Kyk, Hy kom met die wolke, en elke oog sal Hom sien, ook hulle wat Hom deursteek het; en al die geslagte van die aarde sal oor Hom rou bedryf; ja, amen!” – Openbaring 1:7 (AFR53) Ons het dit al dikwels vir mekaar gesê, ons ervaar dit proefondervindelik aan eie lyf, daar is nie ŉ mens wat nie geraak word deur die onstuimigheid wat ons tyd kenmerk nie. Plaaslik en internasionaal is die spanning voelbaar. Die digter in Psalm 2 vra juis waarom die nasies so rumoerig is. “Waarom is daar onrus onder die volke, waarom smee die nasies planne – en dit tevergeefs?” – Psalms 2:1 (AFR83) Die wêreld is deurmekaar en dit is nie veel anders hier by ons nie. Benewens die dinge wat uitdagend is in die groter konteks van sake, is daar die gekompliseerdheid van ons eie lewens. Die wye spektrum van ontstellende dinge val ons te beurt. Ons almal word siek, staan soms verleë en teleurgesteld. Ons verwagtinge word gedwarsboom. Ons ideale smoor langs die pad. Ja, uiteindelik sterf ons en ons geliefdes. Die dinge kan ŉ mens uitgelewer en onseker laat voel. Psalm 96 wil troos en perspektief bring. Die eerste waarheid vind ons in vers 10: “Verkondig onder die nasies: “Die Here regeer; die wêreld staan vas, dit wankel nie; die Here sal die volke regverdig oordeel”. Die Here regeer. Nie omstandighede nie, nie hartseer en pyn nie, nie die spektrum van gebeurlikhede waarvan Romeine 8 praat nie. Nee, niks kan ons skei van hierdie werklikheid nie. Niks maak God se heerskappy ongedaan nie. Hy staan nooit verleë teenoor die dinge wat ons leefwêreld kenmerk nie. Daar is ook ŉ ander waarheid – die Here kom weer. Hy kom om oor die aarde te heers. Aan hierdie bestel kom daar ook ŉ einde. Net die Vader ken die dag, maar die werklikheid staan vas. Daar is geen twyfel nie. Christus Jesus maak iewers in die toekoms sy verskyning op die wolke. Sommiges sal uitroep: “Berge val op ons en heuwels bedek ons!”. Ander, ons wat Hom verwag, sal Hom in die lug tegemoet gaan om vir ewig by Hom te wees en bly. Ek visualiseer dit moeilik. Dit is so anders as ons ervaring tans, maar dit bely waar. Saam met die kerk van alle eeue roep ons uit: “Maranatha, kom Here Jesus, kom gou!”.